2. dan, 19. Siječnja 2017.

## O SVETOJ MISI I SAKRAMENTIMA

Iz spisa sv. Anđele: „Prisustvujmo svetoj Misi s velikom pažnjom, vjerom i skrušenošću i postat ćemo dionici tih blagoslovljenih zasluga i primit ćemo utjehu…“ (usp. VI. Pravilo, 4)

……………………………

Sveta misa je naše najveće bogatstvo, izvor i vrhunac kršćanskog života. S druge strane, naš odnos prema svetoj misi nije uvijek na najboljoj mogućoj razini. Dijelom je to zbog toga što ne razumijemo što slavimo. Ponekad se možemo pronaći u onoj Isusovoj rečenici da gledamo, a ne vidimo, da slušamo, a ne čujemo.

Kako dobro slaviti i proživjeti svetu misu?

Dok ulaziš u crkvu, podsjeti se na to da dolaziš Isusu, ulaziš u njegov dom, zato ti je samo jedno važno: biti s njime. Ostavi sve brige pred vratima i ulazeći u crkvu pozdravi Isusa, pokloni mu se, pokaži koliko ti je važan. Dok čekaš na početak mise, saberi se, budi sav za Isusa, smjesti se u crkvi onako kako ti je najzgodnije da možeš pratiti i ulaziti u slavlje.

Postoje dva glavna dijela mise*: služba riječi i služba euharistije,* liturgijski rečeno – *stol riječi i stol kruha i vina.* Kod stola riječi sluša se i bogati Božjom riječi, a kod stola kruha i vina, daruje se i žrtvuje sve što imamo i sve što jesmo Isusu Kristu kako bi nam on, uz svoju žrtvu i pretvorbu, vratio samoga sebe i sve što smo mu dali preobraženo i spašeno. No osim ova dva dijela, da bismo što bolje mogli sudjelovati u slavlju, govorimo o pet dijelova svete mise:

1. Pokornički dio
2. Slušanje Božje riječi
3. Prikazanje
4. Euharistijska molitva i pretvorba
5. Pričest

Promisli: Kako dolazim na svetu misu, da li ulijećem u zadnji čas ili dođem ranije da se lijepo skrušim i pripremim za slavlje svete mise? Raduju li me odlasci na svetu misu? Razumijem li koje je blago sveta misa? Mogu li još produbiti svoje spoznaje o svetoj misi?

MOLITVA:

Gospodine,

hvala ti za kruh i vino,

hvala ti za stol koji nam prostireš.

Hvala ti što naš život nije stranputica

nego put kući.

Hvala ti što možemo živjeti

a da nas strah ne proguta.

Ti si domaćin a mi tvoja braća.

Na tebe se oslanjamo. Amen.